 अपनियें क्हानियें दे पात्रें दा चेता मेरे मनै च इयां गै ऐ जियां मिगी अपने यारें-मित्रें जां साक-सरबन्धियें दा हुन्दा ऐ।  उन्दियां (क्हानियें दे पात्रें दियां) नुहारां मेरे सामनै टकोदियां न।  पर उन्दे बिच्चा, केइयें दे मुहां पर मिगी किश रोह्-रोसा बी लबदा ऐ।  जियां ओ मिगी आखै दे होन--"ओ, अक्खरें दे खडारुआ! स्हाड़े कन्ने बी खेड गै खेडी गेआं।  बुत्त स्हाड़े खडेरियै जीभ उन्दे च अपनी लाई ओड़ी ऐ!" में उन्दे सामने दा नजरां चराई लैन्नां, जियां औं उन्दा देन दार आं!  ते किश पात्र न्हे बी हैन, जिन्दी जीभ ते मेरी क्हानी इक रूप होई गेदे न।  उन्दे मुहें उप्पर उयै सन्दोख ते सर्खुरू-पन दी झलक लबदी ऐ जेड़ी कदें उन्दी कत्थ लिखियै मेरे अपने मुंहै उप्पर आई ही।  मिगी अज्ज बी चेता ऐ अपनी उस क्हानी दा जेड़ी में तदूं लिखी ही जदूं में पंजमी च पढ़दा हा।  क्हानी दा सिरलेख ते मिगी अज्ज चेता नईं पर ओदा मुक्ख पात्र अज्ज बी चेता ऐ।  ओ साढ़ा जमाती हा।  उनें दिनें दूई बड्डी लड़ाई लग्गी दी ही।  साढ़ा ए जमाती साढ़े कोला रोज ए आखी-आखी खाने पीने आलियां चीजां-बस्तां ठगदा हुन्दा हा जे ओ साढ़े लेई लड़ाई दियां रंगदार तस्बीरां आनी देग।  अस रोज उसी शोले, कुलचे जां गोलगप्पे खलान्दे पर उसने ओ तस्बीरां असें गी नईं दित्तियां।  फी इक दिन-असें सुनेया जे जंग मुक्की गेई।  असें गी बड़ा दुख होआ।  बगैर उनें तस्बीरें दे थोए जंग मुक्की गेई ही।  असें (ठगोने आलें) सलाह् कीती जे बेशक ओ जंग मुक्की गेई ऐ पर अस अपनी जंग दा अलान (उस झूठे सहपाठी दे खलाफ) जरूर करगे।  सारी छुट्टी दे परैन्त अस डौले कुंजियै स्कूलै दे बाहर खड़ोई गे।  सामने दा ओह् औन्दा लब्बा।  ओदे मुहां उप्पर डर नईं, इक कम्बदी-कम्बदी मुस्कान ही। 